作者:劉辰翁
標題:摸魚兒
內容:懶能看、海桑世界，風花過眼如傳。月明昨夜庭流水，天色朝來都變。塵石爛。銖衣壞，和衣減盡誰能怨。秦亡楚倦。但翦燭西窗，秋聲入竹，點點已如霰。當年事，本是泗亭沛縣。卻教綿蕝成殿。暮年八陣那曾用，付與江流石轉。前楚辯。今哨遍，是烏烏者燈前勸。乾坤較健。嘆君已歸休，吾方俯仰，種種未曾見。